Publication: Magyar Közlöny
Issue: MK-1999-38 (Year: 1999, Number: 38)
Era: 1990-2004
Section: a 21/1999. (V. 3.) OM rendelethez
Paragraph Index: 35

6. Az ismeretek ellenőrzési rendszere Az ismeretek ellenőrzési rendszere a tantervben előírt, részben egymásra épülő, részben egymástól független aláírások és gyakorlati jegyek megszerzéséből, beszámolók, kollokviumok letételéből, szakdolgozat elkészítéséből, valamint záróvizsgából tevődik össze. 6.1. A szakdolgozat A szakdolgozat a tanított témakörökből egy kérdéskörnek szakirodalmi tájékozódást, illetve kísérletes munkát feltételező kidolgozása, a képzési célokhoz illeszkedő jelleggel. Olyan, eredményében írásosan is megjelenő, alkotó feladat, amelynek megoldása a hallgató tanulmányaira támaszkodva, a hazai és nemzetközi szakirodalom tanulmányozásával, témavezető irányításával kidolgozható, és igazolja azt, hogy a hallgató képes az elsajátított ismeretanyag gyakorlati alkalmazására, az elvégzett munka és az eredmények szakszerű összefoglalására, a témakörébe tartozó feladatok kreatív megoldására, önálló szakmai munka végzésére. 6.2. A záróvizsga 6.2.1. A záróvizsgára bocsátás feltételei A tantervben előírt feltételek teljesítése: — 2 gyakorlati jegy, 1 beszámoló, 11 kollokvium, — 124 kredit megszerzése, — bíráló által elfogadott szakdolgozat. 6.2.2. A záróvizsga részei A záróvizsga három részből áll: — egy kötelező és egy választható tárgykörű vizsgából = kötelező tárgyak: – Az atmoszféra fizikája – A litoszféra fizikája és kémiája = választható tárgyak: – a tantervben szereplő bármely tárgy vagy tárgyak, amelyek összes kreditjeinek száma legalább 18. A kötelező és választható tárgyak nem fedhetik egymást — a szakdolgozat megvédéséből. 6.2.3. A záróvizsga eredménye A vizsgáztató bizottság által a szakdolgozatra, annak megvédése eredményeként adott egy, valamint a két szóbeli vizsgára adott két érdemjegy egészre kerekített átlaga.

Source: https://magyarkozlony.hu/hivatalos-lapok/bb74018658afbc604624728d5d702cb59fb827ee/dokumentumok/cde7c616da90efc460a49e60aad7a0d7525e2f66/letoltes